
POBUDE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje pobude:
1.	pozdravlja ugotovitev Računskega sodišča, da so transakcije, povezane z letnimi računovodskimi izkazi Agencije Evropske unije za temeljne pravice (FRA) za proračunsko leto 2022, v vseh pomembnih vidikih zakonite in pravilne; je seznanjen z ugotovitvijo Računskega sodišča o ponavljajočih se visokih stopnjah prenosov, povezanih z operativnimi dejavnostmi, v višini 6,4 milijona EUR (26 %) razpoložljivih odobritev za prevzem obveznosti za leto 2022 v leto 2023; opozarja na pripombo Računskega sodišča, da so ponavljajoče se visoke stopnje prenosov v nasprotju s proračunskim načelom enoletnosti in kažejo na strukturne probleme pri procesu načrtovanja in izvrševanja proračuna. je seznanjen z odgovorom FRA, v katerem je navedeno, da je zaradi posebnega okvira, v katerem deluje agencija, težko prevzeti obveznosti za odhodke iz poslovanja v začetku leta in da se je težko v celoti izogniti prenosom; poudarja, da agencija dobro izvršuje proračun, saj je bila v zadnjih desetih letih realizacija višja od 99 %;
2.	z zadovoljstvom ugotavlja, da je agencija FRA pomagala prepoznati trende na področju boja proti diskriminaciji, umetne inteligence in da je prispevala k boljši pripravi in izvajanju zakonodaje z zagotavljanjem zakonodajnih in političnih nasvetov o zadevah, kot so pravice otrok, pravice žrtev, boj proti terorizmu, varstvo podatkov, boj proti rasizmu, antisemitizem, etnične manjšine, osebe LGBTIQ in druge ranljive skupine; 
3.	priznava hiter odziv FRA na rusko invazijo na Ukrajino, vključno s tem, da je bila ena prvih agencij EU na meji, spremljala razmere, pripravila poročilo, dva biltena in spletno raziskavo; pozdravlja njen pravočasen odziv na nova vprašanja v zvezi s temeljnimi pravicami, denimo s splošnimi smernicami agencije iz njenega poročila o vzpostavitvi neodvisnih nacionalnih mehanizmov za spremljanje spoštovanja temeljnih pravic na zunanjih mejah EU, zagotavljanjem pomoči državam članicam EU pri vzpostavitvi ali krepitvi nacionalnih mehanizmov za spremljanje spoštovanja temeljnih pravic in zagotavljanjem zaščitnih ukrepov, s katerimi se poskrbi za neodvisnost mehanizma; opozarja, da je treba na podlagi mednarodnega prava vse begunce obravnavati brez diskriminacije;
4.	pozdravlja stalne pobude agencije FRA v podporo sinergijam med agencijami EU in njeno usklajevalno vlogo pri vrsti pobud z mrežo agencij na področju pravosodja in notranjih zadev, tudi o varstvu podatkov in nasilju na podlagi spola; ceni tesno sodelovanje z Evropsko agencijo za mejno in obalno stražo (Frontex), in sicer da je sopredsedovala posvetovalnemu forumu Frontexa in se udeležila sej upravnega odbora te agencije kot strokovnjak za temeljne pravice; pozdravlja izvedbo usposabljanj o temeljnih pravicah in uporabi sistemov IT na področju meja in varnosti za Agencijo Evropske unije za usposabljanje na področju preprečevanja, odkrivanja in preiskovanja kaznivih dejanj (CEPOL), Frontex in Agencijo Evropske unije za operativno upravljanje obsežnih informacijskih sistemov s področja svobode, varnosti in pravice (eu-LISA); ceni sodelovanje z Agencijo Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) pri delu na področju varnosti; pozdravlja sodelovanje z Evropskim inštitutom za enakost spolov (EIGE) pri pripravi terenskega dela za drugo raziskavo o nasilju nad ženskami;
5.	z zadovoljstvom ugotavlja, da je FRA v veliki meri presegla svoje ključne cilje glede kazalnikov uspešnosti in ohranila visoko raven zadovoljstva deležnikov; pozdravlja dejstvo, da je agencija FRA v letu 2022 pripravila 28 publikacij, 3062 izložkov raziskav, 342 pisnih ali verbalnih prispevkov ter organizirala ali soorganizirala 134 srečanj in dogodkov ter da je bila v medijih navedena 4319; z zadovoljstvom ugotavlja, da se je v letu 2022 povečalo sodelovanje v družbenih medijih;
6.	pozdravlja visoko raven zadovoljstva deležnikov z njenimi dejavnostmi za spodbujanje sodelovanja prek platforme za temeljne pravice v letu 2022; ceni, da je organizirala vrsto dogodkov, vključno s četrtim dialogom o temeljnih pravicah z mladimi ter drugimi delavnicami in spletnimi seminarji, da bi spodbudila pravice, vrednote in svoboščine; 



7.	priznava vlogo agencije pri krepitvi nacionalne infrastrukture za človekove pravice s sodelovanjem in ustvarjanjem sinergij z institucijami za človekove pravice in partnerstvom z institucijami civilne družbe; je seznanjen z njenim stalnim usmerjanjem na področju azila in migracij, z rednimi pregledi, namenjenimi državam članicam, o zaskrbljenosti glede temeljnih pravic na področju migracij; pozdravlja vlogo agencije FRA pri spodbujanju diskurza, ki temelji na človekovih pravicah, z razvojem učinkovitih komunikacij, sodelovanjem pri razvoju novih digitalnih aplikacij in orodij ter povezovanjem akterjev na področju človekovih pravic za spodbujanje evropskih vrednot in svoboščin.

